Nagovor vodje Rojstne hiše Rudolfa Maistra Alenke Juvan na Slavnostni akademiji v letu generala Rudolfa Maistra, Kamnik, 16. april 2024

**Bile je dober in prijeten, a hkrati neizprosen mož**

Naslov za akademijo smo si njeni ustvarjalci izposodili iz intervjuja, ki so ga v mariborskem časopisu *Večer* leta 1968 objavili z Maistrovim mlajšim sinom Borutom. In zdelo se nam je, da je pravi. Tudi meni, ko sem pisala ta tekst o človeku, ki zagotovo sodi med slovenske velikane in vsakovrstne junake, se je zdelo, da je pravi. In tukaj je nastavljena zanka, tukaj naletimo na past. Slovenci imamo namreč do junakov precej čuden odnos. Še posebej do svojih. Veliko bližje so nam tisti in takrat, ko zaidejo v legende, pravljice in pripovedke: kot denimo kralj Matjaž, Peter Klepec ali pa Martin Krpan … Zakaj? Ker so to junaki, ki so zrasli iz slovenskega ljudstva, in nimajo nobene navezave na katero koli oblast; tujo ali domačo; ker so se ti junaki oblasti vedno in povsod posmehljivo ali zvito postavili po robu; kot nam pravi ljudsko izročilo ali je zapisano v literaturi.

In kako je z Rudolfom Maistrom? Danes drugače kot nekdaj.

Danes mu pripisujemo veliko vlog in mu ponujamo veliko obrazov:

- da je bil domoljub, kar zaradi zlorabljanja izraza včasih zveni kot prazna beseda. Po drugi strani pa je meja med nacionalizmom in narodno zavednostjo pri nas precej tanka. Toda Rudolf Maister je pred svojimi nadrejenimi in svojimi vojaki z besedo in dejanji na vsakem koraku dokazoval, da njegovo slovenstvo ni prazna beseda.

- da je bil pogumen, drzen in (pre)drzen vojak; kar je zgodovinsko dejstvo, ki pa ga mu na Slovenskem še pred nekaj desetletji nismo priznavali. Običajnemu človeku pa še danes ni razumljivo ali preprosto ne more verjeti, da je zaradi neustavljive želje po oblasti, uspehu, nadvladi celo tiste, ki so pred tujcem reševali lasten narod, mogoče obtožiti narodnega izdajstva. *Nemo proheta in patria,* so rekli že stari Latinci.

- da je bil strasten ljubitelj knjig, zvezan s slovensko knjigo z globoko in živo ljubeznijo, je zapisal dr. Janko Glazer; in o tem priča generalova znamenita knjižnica, danes kulturni spomenik državnega pomena, ki jo hranijo v mariborski univerzitetni knjižnici.

da je bil na svoj materni jezik emocionalno navezan že od ranega otroštva, da je za svoj narod postal pesnik, saj se je zavedal, da za Slovence jezik in kultura pomenita nič manj kot: preživetje. Napisal je dve pesniški zbirki in svojim ljubim Slovencem, kot jih je imenoval že Trubar, natrosil verzov o ljubezni, bolečini, ponosu, pogumu in neustavljivem upanju v prihodnost. Bil je nenavaden spoj vojaka in občutljivega ustvarjalca, ki jih tudi v svetu ni veliko, je zapisal veliki Maistrov poznavalec dr. Bruno Hartman.

Ti obrazi nam kažejo, da je Rudolf Maister osebnost, ki štrli daleč čez okvire slovenske samozavesti. Morda ga prav zato tako težko sprejemamo. Morda je prav zato med Slovenci o njem vedno in tudi vedno bo vladalo razdeljeno, celo povsem nasprotujoče si mnenje: za ene je bil junak s svojo zgodbo mariborskega odrešitelja, za druge postavljač in celo kontrarevolucionar. Toda v slovensko preteklost ostajajo globoko odtisnjena dejanja tega velikega moža, o katerem je podpolkovnik Sherman Miles, član ameriške študijske komisije, ki je leta 1919 proučevala razmere v razpadli Avstro-Ogrski, tudi na Koroškem in v Mariboru, zapisal kar nekaj komplimentov. Dobil je vtis da ima opraviti s *perfektnim tipom vojnega avanturista*, ki naj bi bil *močan, odločen, energičen in bister*. Hkrati pa je poudaril, da avstrijski Nemci v njem vidijo *trdega tirana*.

Naj sklenem z verzi, kar bi bilo generalu gotovo všeč, iz nove slikanice o njem in mariborskih dogodkih; napisali sva jo s Katarino Mahnič. Odločno kot manifest jih pove eden od pomembnih literarnih junakov v knjigi, Maistrov konj Vojko.

»Pogum brez brihtne glave ne pomaga,

brez pameti ne boš odgnal sovraga.

Obojega pač Rudolfu ne manjka,

vendar brez drznosti je meja tanka.

Pa še tovarištvo, zaupanje, zvestoba

njegovih mož, ki šli bi z njim do groba.

Ko daš na kup vse te vrline – nič čudnega,

da Rudolf je ubranil meje domovine.«

*-*

-

,